b'\n_START_ARTICLE_\nThe New Yorker\n_START_SECTION_\nHist\xc3\xb2ria\n_START_PARAGRAPH_\nThe New Yorker va n\xc3\xa9ixer un 17 de febrer de 1925, amb l\'edici\xc3\xb3 del 21 del mateix mes. La van fundar Harold Ross i la seva dona, Jane Grant, cronista de New York Times. Ross volia crear una revista d\'humor sofisticat. Un soci del matrimoni era l\'empresari Raoul H. Fleischman, amb qui formaven la F-R Publishing Company. Sense perdre el toc d\'humor, la revista es va establir com a tribuna per al periodisme i la literatura seriosos. Durant els anys que segueixen a la Segona Guerra Mundial la revista va incloure contes de molts grans autors del segle XX, entre ells, Alice Munro, Haruki Murakami, Vladimir Nabokov, Philip Roth, J.D. Salinger i John Updike._NEWLINE_A Ross el va succeir William Shawn (1951-1987). Despr\xc3\xa9s vindrien Robert Gottlieb (1987-1992) i Tina Brown (1992-1998). L\'\xc3\xa8poca Brown ve marcada per una modernitzaci\xc3\xb3 general de la publicaci\xc3\xb3. El cap d\'edici\xc3\xb3 actual \xc3\xa9s David Remnick. Advance Publications va comprar la revista el 1985._NEWLINE_The New Yorker es troba a Internet a www.newyorker.com i les hist\xc3\xb2riques vinyetes es poden adquirir a www.cartoonbank.com.\n_START_SECTION_\nEustace Tilley\n_START_PARAGRAPH_\nLa primera il\xc2\xb7lustraci\xc3\xb3 de portada de la revista, un dandy observant una papallona a trav\xc3\xa9s d\'un monocle, va ser dibuixada per Rea Irvin, el primer director d\'art de la revista. El va dibuixar basant-se en una caricatura del 1834 del llavors Comte d\'Orsay, que havia aparegut a l\'11a edici\xc3\xb3 de l\'Enciclop\xc3\xa8dia Brit\xc3\xa0nica. El personatge de la portada original, conegut pel nom d\'Eustace Tilley, \xc3\xa9s un personatge creat per Corey Ford per a The New Yorker. Heroi d\'una s\xc3\xa8rie titulada \'The Making of a Magazine\', que s\'inici\xc3\xa0 a la portada del 8 d\'Agost del primer estiu, Tilley era un home m\xc3\xa9s jove que el de la portada original. El seu barret era d\'un estil m\xc3\xa9s actual, sense l\'ala corbada. Duia una jaqueta i pantalons de ratlles. Ford va manllevar el cognom d\'una tieta -sempre l\'havia considerat relativament humor\xc3\xadstic. L\'origen del nom, "Eustace", es considera que prov\xc3\xa9 de la paraula "euf\xc3\xb2nia", tot i que Ford podria haver utilitzat el nom d\'Eustace Taylor, el seu company de fraternitat a la Delta Kappa Epsilon del Columbia College de la Universitat de Col\xc3\xbambia._NEWLINE_El personatge s\'ha acabat convertint en part de la imatge gr\xc3\xa0fica de la revista i un s\xc3\xadmbol gr\xc3\xa0fic recurrent en els n\xc3\xbameros d\'aniversari. El n\xc3\xbamero d\'aniversari del 2013 es va utilitzar per a il\xc2\xb7lustar versions actualitzades del personatge a trav\xc3\xa9s de diferents punts de vista pol\xc3\xadticosocials.'